વડાપ્રધાન નરેન્દ્ર મોદીએ ગુરૂવારે વિજ્ઞાન ભવનમાં ઈસ્લામિક હેરિટેજ કોન્ફરન્સમાં આતંકવાદ પર નિશાન સાધતા ભારતની બહુરંગી સંસ્કૃતિની પ્રશંસા કરી હતી. જોર્ડનના કિંગ સામે બોલતા મોદીએ કહ્યું હતું કે આતંકવાદ સામેની લડાઈ કોઈ પંથ વિરુદ્ધની લડાઈ સમજવી જોઈએ નહીં. આતંકવાદ સામેની લડાઈ કોઈ પંથ સામેની લડાઈ છે તેવી માનસિકતા અયોગ્ય છે.વડાપ્રધાને કહ્યું હતુંકે ભારતની સંસ્કૃતિ વિવિધતામાં એકતા ધરાવે છે અને તેમાં તમામ ધર્મોને વિકાસની તક મળી છે. જ્યારે જોર્ડનના કિંગ અબ્દુલ્લાહએ પણ કહ્યું હતું કે આતંકવાદની લડાઈ કોઈ ધર્મ કે મુસલમાનો વિરુદ્ધની લડાઈ નથી.જોર્ડનના કિંગે કહ્યું હતું કે મોહમ્મદ પયગંબરે માનવતા અને દયાનો સંદેશ આપ્યો હતો. આ મારો વિશ્વાસ છે અને હું તે વિશ્વાસને મારા બાળકોને શીખવાડી રહ્યો છું. આ જ વિશ્વાસ હું વિશ્વના ૧.૮ બિલિયન મુસ્લિમો પાસે લઈ જઈ રહ્યો છું. વિશ્વમાં આતંકવાદ વિરુદ્ધ લડાઈ ચાલી રહી છે તે કોઈ ધર્મ કે મુસલમાનો વિરુદ્ધ નથી. આ લડાઈ નફરત અને હિંસા સામેની લડાઈ છે. જે લોકો આતંકવાદની લડાઈનું ખોટું અર્થઘટન કરી રહ્યા છે તેમને આપણે શોધી કાઢવા પડશે.